Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 270/12/2202	Galanta, 16.11.2012
EEČ : 2-17-265-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec syna XXXXX, nar. 22. 07. 1996, trvale bytom XXXXX, XXXXX            XXXXX, si pravidelne neplnil vyživovaciu povinnosť, hoci mu to vyplývalo zo Zákona o rodine a bol k tomu aj zaviazaný rozsudkom Okresného súdu Galanta sp. zn. XXXXX zo dňa XXXXX, a to vo výške 150,- Eur mesačne na syna XXXXX, vždy do 15-teho dňa toho ktorého mesiaca vopred k rukám jeho matky XXXXX, bytom XXXXX, XXXXX, si túto svoju povinnosť všade tam, kde sa zdržiaval riadne neplnil v období od mesiaca január až doposiaľ, čím mu za uvedené obdobie vznikol dlh na výživnom vo výške 1.350,- Eur, 

lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením dňa 13. 04. 2012 pod sp. zn. XXXXX podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, nar. 09. 10. 1967, pre prečin zanedbania povinnej výživy podľa § 207 odsek 1 Trestného zákona uvedený vo výrokovej časti tohto uznesenia.
Obvinený XXXXX k veci dňa 25. 04. 2012 uviedol, že svojej vyživovacej povinnosti si je vedomý, dlh na výživnom mu vznikol z toho dôvodu, že sa dočasne ocitol bez práce a bez finančných prostriedkov. V súčasnej dobe sa už zamestnal            a ako náhle dostane výplatu, svoj dlh uhradí. Inak sa o syna pravidelne zaujíma.
	
Skutkový stav je okrem samotného priznania obvineného tiež preukázaný výpoveďou matky dieťaťa XXXXX zo dňa 17. 04. 2012, ako listinnými dôkazmi, a to: trestným oznámením, rozsudkom Okresného súdu Galanta č. k. XXXXX, rodným listom, potvrdením o návšteve školy, oznámením úradu práce, sociálnych vecí a rodiny, správou obce XXXXX, odpisom z registra trestov obvineného o výpisom z priestupkovej evidencie a písomným vyhlásením matky dieťaťa o úhrade dlžného výživného zo dňa 12. 11. 2012.

Matka dieťaťa XXXXX vo svojej výpovedi dňa 17. 04. 2012 uviedla, že obvinený XXXXX si svoju vyživovaciu povinnosť na syna XXXXX nesplnil za obdobie január až apríl 2012 v sume 150,- Eur mesačne.
 
Z písomného vyhlásenia matky dieťaťa XXXXX zo dňa 12. 11. 2012, osobne podaného tunajšej prokuratúre dňa 12. 11. 2012 vyplýva, že obvinený XXXXX svoj dlh (od mesiaca január 2012 do mesiaca október 2012) na výživnom uhradil v sume 1.650,- Eur. 

Podľa ustanovenia § 86 písmeno a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.		

Pretože trestnosť činu s poukazom na ustanovenie § 86 písmeno a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:

JUDr. Karin Kolenčíková
prokurátorka